Tuttugu og sjö árgangar, sem eiga eftir að fá bólusetningu, voru dregnir úr potti Heilsugæslu höfuðborgarsvæðsins í morgun. Röð handahófskenndu bólusetningarinnar liggur því nokkurn veginn fyrir. Áætlað er að allir verði búnir að fá fyrstu sprautuna innan þriggja vikna. Nú er búið að fullbólusetja yfir 100 þúsund einstaklinga á landinu öllu.
Þetta er óstaðfest bólusetningaráætlun hjá okkur. við eigum ekki alveg staðfest fyrir öllum þessum skömmtum. Auðvitað getur röðin hliðrast til. Þetta er alla vega planið og vonandi náum við að bólusetja eftir þessu skipulagi.
segir Ragnheiður Ósk Erlendsdóttir, forstjóri hjúkrunar hjá heilsugæslunni.
Heilsugæslan áætlar að um þúsund manns séu í hverjum hópi því um þriðjungur í hverjum árgangi er í forgangshópi sem búið er að bólusetja. 20 þúsund skammtar verða gefnir í næstu viku.
Við byrjum að boða í dag alla sem við vitum að við eigum staðfest bóluefni fyrir. Þannig munum við gera það, alltaf um leið og við fáum staðfestingu á fjölda skammta. Þá getum við boðað næstu hópa og næstu hópa. Þannig að það er ekki alveg víst að allir sem voru dregnir í næstu viku fái boð í dag? Nei það er ekki. Nei.
Heilsugæslan ætlar að geyma alla skammta sem berast af AstraZeneca til að nýta í endurbólusetningar þeirra sem hafa þegar fengið fyrri skammtinn. Töf hefur orðið á afhendingu efnisins en Ragnheiður segir að það hafi ekki áhrif á árganga-áætlunina. Í vikunni hefur verið gagnrýnt að það sé ekki nógu handahófskennt að bólusetja eftir árgöngum.
Það má alveg gagnrýna það. Og mjög góður punktur. Þegar við skoðum árgangana þá sjáum við að einn þriðji úr hverjum árgangi er búinn að fá bólusetnignu. Það hefur verið það mikil handahófskennd bólusetning út af öllum forgangshópunum. Tveir þriðju eru eftir og við skiptum þeim í tvennt, þetta er svona eins gott og það verður.
Ragnheiður segir að með þessu fyrirkomulagi sé betur tryggt að allir fái sinn skammt. Því að ef einhver fær ekki boðun í smáskilaboðum en veit að komið er að sínum hópi getur viðkomandi einfaldlega mætt upp í Laugardalshöll og kannað málið.
Ekki er alveg víst að allir fái boð í bólusetningu í næstu viku, sem voru dregnir úr happdrætti heilsugæslunnar í morgun. Það fer eftir fjölda skammta hverju sinni. Áætlað er að klára fyrsta skammt handahófskenndu bólusetninganna á næstu þremur vikum.